**Klimavalg 2013 - mobilisering mot handlingslammelse**

Jeg er engasjert i kampanjen Klimavalg 2013 som kjemper for at norsk politikk de neste årene tar nødvendige grep mot klimautslipp. Vi vil blant annet i hele landet heve våre stemmer før valget på en nasjonal markeringsdag lørdag 24. august. Hvorfor og hvordan?

Jeg er veldig glad i mine barn, og håper en gang i fremtiden å bli bestefar. Jeg er dessuten glad i naturen, og vil gjerne at kommende generasjoner kan nyte fjell og skog, planter og dyr like mye som meg.

Høstens stortingsvalg gir oss en viktig mulighet til å påvirke veivalg i norsk politikk. Partienes brosjyrer og nettsider er fulle av løfter og visjoner for gode og viktige formål: skole og eldreomsorg, høyere pensjoner og lavere skatter. De fleste nevner også miljø og klima som viktig, men oftest bak tradisjonelle hjertesaker. Men å velge betyr å prioritere. En nesten unison vitenskapsverden forteller oss at det haster veldig med handling som motarbeider menneskeskapte klimaendringer. Skal vi kunne nå to graders-målet, som FNs klimatoppmøte ble enige om i 2009, må det handles nå. Også norske utslipp må da reduseres mer enn dagens klimaforlik legger opp til.

Jeg tror derfor ikke at det viktige valget står mellom «rødt» og «blått». Klimavalg 2013 har sjekket hvordan klima prioriteres av partiene. Les på nettsiden til Framtiden i våre hender, og prioriter klimapolitikk ved valget.

Fattige i sør lider i dag under tørke og flom uten å ha bidratt særlig til klimautslippene. Klimarettferdighet krever derfor at rike land kutter sine utslipp hjemme og bidrar til klimatilpasninger og fornybar energi i fattige land. Store deler av verdens kjente kull og oljeressurser må bli i bakken, også norske.

Likevel kan god klimapolitikk bli god næringspolitikk. Da må Norge tilrettelegge for nye grønne arbeidsplasser, slik det en gang ble tilrettelagt for etablering av oljeindustrien. Også folket kan bli en del av klimaløsningen, for eksempel ved å reise mer kollektivt. Da bør politikere gjøre det enklere.

Vi har valget. Jeg håper at mange med meg vil prioritere klima ved høstens stortingsvalg, og gi politikere et tydelig mandat til handling.

*Hans-Jürgen Schorre*